2. Vederlagsspørgsmål (Åben)
Tidl. politisk behandling
Forventet sagsgang
ØK, BY
Lovgrundlag
Lov om kommunernes styrelse (styrelsesloven) 
SAGENS INDHOLD
Byrådet skal i denne sag tage stilling til, om ordningen med vederlæggelse i form af 
erstatning for dokumenteret tabt arbejdsfortjeneste skal gælde for den kommende 
valgperiode. Derudover skal Byrådet tage stilling til, om det skal være muligt at yde 
byrådsmedlemmer, som oplever chikane, trusler, hærværk og vold forbundet med det kommunale hverv, 
henholdsvis administrativ bistand til indgivelse af en politianmeldelse samt psykologbistand. 
En ændring af lov om kommunernes styrelse (styrelsesloven) betyder, at Byrådet fremover aktivt skal 
beslutte, hvis ordningen med vederlag i form af dokumenteret tabt arbejdsfortjeneste skal gælde for den 
kommende valgperiode. 
Kommunernes Landsforening (KL) har foretaget forskellige undersøgelser i henholdsvis 2017, 2023 og 
2024 af kommunalpolitikeres oplevelse med chikane, trusler, hærværk og vold. Undersøgelsernes 
resultater viser, at det er et stigende problem.  
I forlængelse heraf har KL i brev fra 26. september 2024 opfordret borgmestrene til, at man i byrådene 
beslutter, om kommunen skal kunne hjælpe byrådsmedlemmer, som oplever chikane, trusler mv. med at 
indgive politianmeldelse og betale psykologbistand. Byrådets beslutning er en forudsætning for, at 
kommunen kan give en sådan hjælp.
VURDERING
Mulighed for at vælge erstatning for tabt arbejdsfortjeneste
Byrådsmedlemmer modtager som udgangspunkt et fast vederlag. Det faste vederlag ydes til alle 
medlemmerne af Byrådet bortset fra borgmesteren. Et byrådsmedlem har også mulighed for at vælge at 
modtage erstatning for dokumenteret tabt arbejdsfortjeneste. Hvis et medlem vælger dette, modtager 
medlemmet et reduceret vederlag og modtager til gengæld – inden for nogle fastsatte rammer – erstatning 
for dokumenteret tabt arbejdsfortjeneste for den tid, der anvendes på byrådsarbejdet til bl.a. pligtmæssige 
møder, seminarer og visse kurser.  
Det afgående byråd skal beslutte, om ordningen med vederlag i form af dokumenteret tabt 
arbejdsfortjeneste skal gælde for den kommende valgperiode. Beslutningen herom skal være truffet senest 
seks måneder før funktionsperiodens udløb, hvis ordningen skal gælde for det tiltrædende byråd. Efter 
denne frist er Byrådets beslutning bindende for den kommende funktionsperiode. Beslutningen kan ikke 
ændres af det nyvalgte byråd. Beslutningen skal gentages af Byrådet (2026-2029), hvis den skal gælde for 
den nye funktionsperiode derefter. 
I det vedhæftede notat er der angivet argumenter for og imod ordningen. 
[adresse]: EMN-2025-00736
Dok-ID: 3891102
Sagsbehandler: jmh
Byråd
27. maj 2025  19:00
Der er hidtil ingen byrådsmedlemmer i [adresse], der har valgt at modtage erstatning for 
dokumenteret tabt arbejdsfortjeneste. 
Støtte til byrådsmedlemmer, som oplever chikane, trusler mv. 
Styrelsesloven giver mulighed for at yde støtte til byrådsmedlemmer, som oplever chikane, trusler mv. 
forbundet med deres kommunale hverv. 
Mulighederne for at yde støtte er beskrevet nærmere i vedlagte notat fra Indenrigs- og Boligministeriet. Det 
fremgår heraf, at styrelsesloven giver mulighed for dels at yde administrativ bistand til indgivelse af 
politianmeldelse og dels at stille psykologbistand til rådighed. 
Det afgørende kriterium er, at chikanen eller truslerne skal have nær sammenhæng med udførelsen af 
hvervet som byrådsmedlem. Der skal i den forbindelse foretages en konkret vurdering af den tidsmæssige 
forbindelse samt karakteren og omfanget af chikanen eller truslerne.
Ifølge Borgmestersekretariatets oplysninger har der stort set ikke været episoder med chikane, trusler, 
hærværk og vold mod byrådsmedlemmer i [adresse]. Det er imidlertid [adresse] 
vurdering, at det er hensigtsmæssigt, at Byrådet tager stilling til, om der skal være mulighed for at støtte 
byrådsmedlemmer, der eventuelt i fremtiden måtte opleve chikane, trusler mv. forbundet med varetagelsen 
af hvervet som byrådsmedlem. 
Byrådet kan træffe en generel beslutning om, at kommunen yder administrativ støtte til 
byrådsmedlemmerne til indgivelse af en politianmeldelse. 
For så vidt angår støtte til psykologhjælp, kan Byrådet beslutte, at der stilles en generel psykologordning til 
rådighed for byrådsmedlemmerne. Byrådet kan også træffe en generel beslutning om at yde 
udgiftsgodtgørelse til psykologhjælp. 
Hvis Byrådet beslutter, at der skal ydes psykologhjælp, foreslår Borgmestersekretariatet, at 
byrådsmedlemmerne bliver omfattet af det tilbud om psykologsamtaler, som ledere i [adresse] i 
helt særlige situationer kan bevilge til medarbejdere – fx i forbindelse med traumatiske oplevelser på 
arbejdet eller ved langvarige arbejdsrelaterede stresssygemeldinger. Der er typisk tale om 1-5 samtaler 
med en psykolog ved et firma, som Favrskov Kommune har en samarbejdsaftale med.
Borgmestersekretariatet foreslår endvidere, at det er forvaltningen, der både for så vidt angår indgivelse af 
politianmeldelse og psykologbistand vurderer, om betingelserne for at få hjælpen er opfyldt. 
ØKONOMI
I forhold til tabt arbejdsfortjeneste er det svært at estimere udgifterne hertil, da det afhænger helt af de 
konkrete omstændigheder. Typisk vil ordningen med tabt arbejdsfortjeneste være en merudgift for 
kommunen sammenlignet med almindeligt vederlag. Erfaringer fra andre kommuner viser samtidig, at det 
er meget resursekrævende at administrere ordningen mht. dokumentationskrav mv. både for 
byrådsmedlemmerne og administrationen. 
Det er ligeledes vanskeligt at estimere udgifterne til psykologbistand og administrativ bistand til indgivelse 
af politianmeldelse, da det er helt afhængigt af efterspørgslen. På baggrund af de hidtidige erfaringer, må 
efterspørgslen formodes at være meget begrænset. Det kan oplyses, at et forløb med 5 psykologsamtaler 
af 1,5-2 timers varighed koster 15.750 kr. 
INDSTILLING
Kommunaldirektøren indstiller til Byrådet:
1.
At Byrådet tager stilling til, om ordningen med vederlæggelse i form af erstatning for dokumenteret 
tabt arbejdsfortjeneste skal gælde for den kommende valgperiode. 
2.
At Byrådet tager stilling til, om byrådsmedlemmer, som oplever chikane, trusler, hærværk og vold 
forbundet med det kommunale hverv, kan tilbydes administrativ bistand til indgivelse af en 
politianmeldelse som beskrevet i sagen. 
3.
At Byrådet tager stilling til, om byrådsmedlemmer, som oplever chikane, trusler, hærværk og vold 
forbundet med det kommunale hverv, kan tilbydes psykologhjælp som beskrevet i sagen. 
BESLUTNING
Økonomiudvalget, 20. maj 2025:
Fraværende: Ingen
Det indstilles godkendt: 
4.
At ordningen om vederlæggelse i form af erstatning for dokumenteret tabt arbejdsfortjeneste IKKE 
skal gælde for den kommende valgperiode 2026-29. 
5.
At byrådsmedlemmer, som oplever chikane, trusler, hærværk og vold forbundet med det kommunale 
hverv, kan tilbydes administrativ bistand til indgivelse af en politianmeldelse som beskrevet i sagen. 
6.
At byrådsmedlemmer, som oplever chikane, trusler, hærværk og vold forbundet med det kommunale 
hverv, kan tilbydes psykologhjælp som beskrevet i sagen.
Byrådet, 27. maj 2025:
Fraværende: Sanne Pedersen
Godkendt.
Bilag

Notat med beskrivelse af de forskellige vederlagsspøgsmål  (3899455)

Ministeriets notat af 14. juni 2024 om kommunalbestyrelsens mulighed for at yde støtte (3899474)
